
Bucureşti, 15.06.2023


BIROUL PERMANENT
AL
CAMEREI DEPUTAŢILOR


	Vă înaintăm, alăturat, raportul comun asupra proiectului de Lege privind aprobarea Ordonanţei de urgenţã a Guvernului nr.19/2023 pentru modificarea şi completarea unor acte normative, transmis spre examinare pe fond Comisiei pentru industrii şi servicii și Comisiei pentru politică economică, reformă și privatizare, cu adresa nr. PLx.293/2023 din 02 mai 2023.   
În raport cu obiectul și conținutul său, proiectul de lege face parte din categoria legilor ordinare. 
În conformitate cu prevederile art.75 din Constituția României, republicată, și ale art.92 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.



	PREŞEDINTE,
SÁNDOR BENDE

	PREȘEDINTE,
COSTEL NECULAI DUNAVA

RAPORT COMUN
asupra proiectului de Lege privind aprobarea Ordonanţei de urgenţã a Guvernului nr.19/2023 pentru modificarea şi completarea unor acte normative
  

	În conformitate cu prevederile art. 95 și ale art. 117 alin.(3) din Regulamentul Camerei Deputaților, republicat, cu modificările şi completările ulterioare, Comisia pentru industrii și servicii și Comisia pentru politică economică, reformă și privatizare au fost sesizate, spre dezbatere în fond, cu proiectul de Lege privind aprobarea Ordonanţei de urgenţã a Guvernului nr.19/2023 pentru modificarea şi completarea unor acte normative, transmis cu adresa nr. PLx.293/2023 din 02 mai 2023.     
Consiliul Legislativ, cu avizul nr. 323/29.03.2023, avizează favorabil proiectul de ordonanță de urgență, cu observaţii şi propuneri.  
Senatul, în calitate de primă Cameră sesizată, a adoptat proiectul de lege în şedinţa din 24 aprilie 2023, cu respectarea prevederilor articolului 76 alineatul (2) din Constituția României, republicată.  
Membrii Comisiei pentru știință și tehnologie au examinat proiectul de lege în şedinţa din 08 mai 2023 şi au hotărât, cu majoritate de voturi, avizarea favorabilă a proiectului de lege.
Proiectul de lege supus dezbaterii are ca obiect de reglementare modificarea şi completarea Ordonanţei de urgenţă a Guvernului nr.112/2022. Proiectul vizează încheierea contractelor de finanţare, pe de o parte între fondatorii parcului şi autorităţile de management ale programelor regionale şi de tranziţie justă, pentru proiectele care vizează activităţile realizate de către fondator, iar pe de altă parte, între autorităţile de management ale programelor regionale şi de tranziţie justă şi rezidenţii parcurilor, pentru proiectele care vizează activităţile desfăşurate în parcul de specializare inteligentă de rezidenţi. Totodată, proiectul vizează modificarea art.3 pct.25 din Legea nr.372/2005, în sensul redefinirii noţiunii de clădire de inters şi utilitate publică.  
Potrivit prevederilor art. 62 şi ale art. 64 din Regulamentul Camerei Deputaților, republicat cu modificările şi completările ulterioare, examinarea proiectului de lege a avut loc în ședințe separate.
Membrii Comisiei pentru politică economică, reformă și privatizare au examinat proiectul de lege în şedinţa din 06 iunie 2023. 
La lucrările comisiei au fost prezenți 16 deputați din numărul total de 19 membri. 
Membrii Comisiei pentru industrii și servicii au examinat proiectul de lege în şedinţa din 13 iunie 2023. 
La lucrările comisiei au fost prezenți deputați conform listelor de prezență. 
În urma dezbaterilor și a opiniilor exprimate, membrii celor două comisii au hotărât, cu majoritate de voturi, să propună plenului Camerei Deputaților adoptarea proiectului de Lege privind aprobarea Ordonanţei de urgenţã a Guvernului nr.19/2023 pentru modificarea şi completarea unor acte normative, în forma adoptată de Senat.      
În raport de obiectul și conținutul său, proiectul de lege face parte din categoria legilor ordinare. 
Conform prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat cu modificările şi completările ulterioare, Camera Deputaţilor este Cameră decizională.



	PREŞEDINTE,
SÁNDOR BENDE

	PREȘEDINTE,
COSTEL NECULAI DUNAVA

	SECRETAR,
DENISA-ELENA NEAGU

	SECRETAR,
KELEMEN ATTILA












	Consilier parlamentar,
  Alexandra Zorilă 
	Șef serviciu,
Lidia-Graziella Segărceanu
Consilier parlamentar,
Alina Cristina Hodivoianu 

